Коми Республикаса Юралысь Вячеслав Гайзер участвуйтiс сöвещаниеын, кытчö волiс Россияса генеральнöй прокурорöс вежысь Александр Гуцан.

Коми Республикаса прокуратураын сöвещание вылын видлалiсны кывкöртöдъяс сы йылысь, кыдзи кутчысьöны Воркутаса да Интаса шахтаясын удж видзöм йылысь законодательствоö да промышленнöй безопасносьтлöн корöмъясö. Сöвещаниеын тшöтш участвуйтiсны колана министерствоясса да ведомствоясса юрнуöдысьяс, из шом предприятиеясса директоръяс.

 «Республикаын из шом юкöнын удж видзöм да промышленнöй безопасносьт серпассö пыдiсянь да тырвыйö видлалöмыс петкöдлiс, мый татшöм уджыс колана. Но из шом юкöнын ыджыд удж вылö видзöдтöг вынъяс оз ков чинтыны», - висьталiс Вячеслав Гайзер.

Александр Гуцанöс волыны Коми Республикаö ышöдiс Кемеров обласьтын «Распадская» шахтаын лоöм трагедия, кöнi техникаса безопасносьт торкалöмъяс понда кувсисны йöз. Генпрокуратура Воркутаса да Интаса шахтаяс прöверитiгöн видзöдiс, кыдзи кутчысьöны промышленнöй безопасносьт корöмъясö оз сöмын из шом предприятиеяс, а сiдзжö налöн удж бöрся видзöдысь организацияяс, торйöн нин Роспотребнадзор да Ростехнадзор.